Vrou beweer Grace Mugabe rand haar aan | Maroela Media
Vrou beweer Grace Mugabe rand haar aan
Gabriella Engels beweer dat Zimbabwe se presidentsvrou, Grace Mugabe, haar aangerand het. Foto: ANA
Dit is onduidelik of daar amptelike ondersoek deur die Suid-Afrikaanse owerhede ingestel sal word nadat bewerings Maandag aan die lig gekom het dat Zimbabwe se presidentsvrou, Grace Mugabe, 'n jong vrou Saterdag in Sandton in Johannesburg glo aangerand het.
Daar word beweer dat pres. Robert Mugabe se vrou die 20-jarige Gabriella Engels met 'n verlengingskoord aangerand het nadat Grace Mugabe haar in die geselskap van haar [Mugabe] twee seuns gevind het. Engels het beserings aan haar kop en kneusplekke op haar lyf opgedoen.
Volgens berigte was Mugabe in Suid-Afrika om mediese behandeling te ontvang. Engels beweer sy was saam met Mugabe se twee seuns, Robert jr. (25) en Chatunga (21), by hul woonstel in Sandton toe sy aangeval is. Die Mugabe-seuns was glo onvas op hul voete ná 'n lang aand se gekuier.
Engels het foto's ná die aanranding gedeel waarop 'n sny op haar voorkop gesien kan word. Sy beweer dat Mugabe haar in die teenwoordigheid van verskeie persoonlike veiligheidswagte aangerand het.
Die departement van polisie het Maandag gesê die bewerings deur Engels word deur die departement van internasionale verhoudinge en samewerking (Dirco) hanteer. Vuyo Mhaga, woordvoerder van die departement van polisie, het alle navrae na Dirco verwys. "Praat net met Dirco. Daar is niks wat ek in dié stadium kan sê nie," het Mhaga gesê.
Nelson Kgwete, woordvoerder van Dirco, het egter gesê die saak het nie iets met hulle te doen nie. "Ons hanteer nie sulke kwessies nie. Ons is nie 'n departement vir strafregtelike ondersoeke nie, hoekom sal ons die saak hanteer?" het Kgwete opgemerk.
Daar word beweer dat 'n saak van aanranding by 'n polisiestasie in Johannesburg aanhangig gemaak is, maar brig. Vishnu Naidoo, nasionale woordvoerder vir die polisie, het nie op 'n geskrewe versoek vir kommentaar gereageer nie.
Die Mugabe-seuns, wat voorheen in Dubai en Harare gewoon het, is verlede maand by 'n luukse woonstel in Sandton verwyder nadat hulle glo in 'n onderonsie met 'n veiligheidswag betrokke was. Die veiligheidswag is tydens die struweling beseer.
Intussen het Sizakele Nkosi-Malobane, LUR vir gemeenskapsveiligheid in Gauteng, die beweerde aanranding deur Mugabe veroordeel en gesê dit is kommerwekkend dat die voorval tydens Vrouemaand gebeur het. "Die voorval word verder vererger deur die feit dat iemand met 'n hoë sosiale status in die samelewing daarby betrokke was," het Nkosi-Malobane gesê.
"Niemand het die reg om vroue te mishandel nie, ongeag die situasie. Mense van Grace se kaliber is veronderstel om 'n voorbeeldige lewe te leef en 'n rolmodel te wees wat jong vroue inspireer."
Nkosi-Malobane het 'n beroep op die polisie gedoen om die saak onmiddellik te ondersoek.
Grace Mugabe Johannesburg Zimbabwe
Twee lank tronk toe vir verkragting
Nou wat soek sy daar?
Jy moes ñ video of klank opname gehad het want nou gaan niemand jou glo
Dit is n skande dat die bewyse nou daar is dat sekere mense verhewe is bo die wette van hierdie piesang republiek,Guptas beheer die regering en mugabes maak wat hulle wil want hulle kan.
Hierdie aanranding is 100maal erger as die doodskis sage en waar is die DA se verdoemenis hiervan of die arrestasie van die aanrander of die betoging, brand en plundering van die Mugabes se eiendom en besittings? NIks